
Την Τρίτη 2 Μαΐου 2023 πραγματοποιήθηκε στο Σπίτι της Κύπρου, στην Αθήνα, η παρουσίαση του νέου βιβλίου του Αναπληρωτή Καθηγητή στο Πρόγραμμα «Σπουδές στον Ελληνικό Πολιτισμό» του Ανοικτού Πανεπιστημίου Κύπρου κ. Γιώργου Δεληγιαννάκη, με τίτλο «A Cultural History of Late Roman Cyprus» / «Μια πολιτιστική ιστορία της Κύπρου κατά την ύστερη ρωμαϊκή περίοδο».
Η εκδήλωση συνδιοργανώθηκε από το Σπίτι της Κύπρου και το Ανοικτό Πανεπιστήμιο Κύπρου, με τη στήριξη του Ελληνικού Πολιτιστικού Ομίλου Κυπρίων Ελλάδος, που για μία ακόμη φορά ενώνουν τις δυνάμεις τους με κοινό στόχο την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, μέσω πολιτιστικών και μορφωτικών δράσεων.

Η σημαντική μονογραφία του κ. Δεληγιαννάκη, κυκλοφορεί με τη σφραγίδα της εγκυρότητας των εκδόσεων του Κέντρου Επιστημονικών Ερευνών του Υπουργείου Παιδείας, Αθλητισμού και Νεολαίας της Κυπριακής Δημοκρατίας και εντάσσεται στη σειρά «Texts and Studies in the History of Cyprus» (no. 90).
Το βιβλίο έχει ως θεματική τη συνύπαρξη Χριστιανών, Εθνικών και Εβραίων στη Ρωμαϊκή Κύπρο κατά την εποχή της όψιμης αρχαιότητας, με χρονική αφετηρία τη βασιλεία του αυτοκράτορα Διοκλητιανού (284-305) και με κατάληξη την απονομή του καθεστώτος του αυτοκέφαλου στην Εκκλησία της Κύπρου το 431. Αυτή η εποχή, αν και δεν έχει μελετηθεί στον ίδιο βαθμό όσο οι κατοπινοί αιώνες, υπήρξε καθοριστική για τη διαμόρφωση της πολιτισμικής ταυτότητας της Κύπρου κατά την όψιμη αρχαιότητα. Η εποχή χαρακτηρίζεται από συνέχεια με το ρωμαϊκό παρελθόν του νησιού, από θρησκευτικό πλουραλισμό και την εξάπλωση του χριστιανισμού.
Για το βιβλίο μίλησαν, η Αναπληρώτρια Καθηγήτρια Ρωμαϊκής Ιστορίας Αριστοτελείου Πανεπιστημίου Θεσσαλονίκης κ. Μαρία Καντηρέα, η Επίκουρη Καθηγήτρια Ελληνιστικής και Ρωμαϊκής Ιστορίας Δημοκριτείου Πανεπιστήμιου Θράκης κ. Ελένη Φάσσα και ο συγγραφέας, οι οποίοι απάντησαν και σε ερωτήσεις του ακροατηρίου.
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:  https://diavlos.grnet.gr/room/1607?eventid=14240

O Γιώργος Δεληγιαννάκης είναι απόφοιτος του Τμήματος Ιστορίας και Αρχαιολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών. Ολοκλήρωσε μεταπτυχιακές σπουδές στο Πανεπιστήμιο της Οξφόρδης και το 2007 αναγορεύτηκε διδάκτωρ Αρχαίας Ιστορίας από το ίδιο πανεπιστήμιο. Έχει λάβει ερευνητικές υποτροφίες από τα Πανεπιστήμια Πρίνστον, Οχάιο Στέιτ και Ρόστοκ. Έχει επίσης διατελέσει υπότροφος του ιδρύματος Alexander von Humboldt (2017-2019, 2023) και επισκέπτης καθηγητής στο Πανεπιστήμιο της Μπολόνια (2020). Τα ερευνητικά του ενδιαφέροντα επικεντρώνονται στην περίοδο της Ύστερης Αρχαιότητας.

3 Μαΐου 2023
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	

	
	
	
	
	



[image: image2.jpg][image: image3.png]